Kiwi gekap ná hy vrouespeler 'my skat' noem | Netwerk24
06 November 2020 10:38
Die Nieu-Seelander Danny Morrison is bekend vir sy vermaaklike kommentaar in die IPL. Foto: Getty Images
Die gewilde Indiese Premierliga- (IPL) kommentator Danny Morrison word gekritiseer omdat hy een van die wêreld se voorste vrouespelers in 'n onderhoud as "my skat" aangespreek het.
Stuff berig dié voormalige Nieu-Seelandse internasionale speler – deesdae 'n kommentator en aanbieder – het 'n onderhoud gevoer met die Velocity-kaptein, Mithali Raj, ná haar span se nederlaag in die T20-uitdaging vir vroue in Sjarjah.
"Julle geniet môre 'n dag af, my skat, Mithali Raj . . . wat gaan julle doen, wat gaan Velocity môre doen?"
Raj het geantwoord waarna Morrison gesê het: "Ken op, hou aan glimlag".
Die Indiese krieketlegende Mithali Raj. Foto: Getty Images
Die sportskrywer en uitsaaier Isabelle Westbury het op Twitter uitgevaar: "Moenie internasionale sportvroue 'my skat' in onderhoude noem nie. Jy sou dit nie vir 'n man sê nie. Dit is nie veronderstel om nodig te wees om dit te sê nie.
"Ek bekommer my baie daaroor om te oorreageer oor sulke tipe uitlatings, teenoor kommentators wat sekerlik nie doelbewus neerhalend probeer wees nie. Ons almal fouteer, ek verstaan dit.
"Maar ek glo ook vas die media het 'n verantwoordelikheid om die agenda daar te stel en taalgebruik is uiters belangrik in terme van hoe ons sportlui beskou – as leiers, as rolmodelle.
"Die standaard is eenvoudig: As jy 'n voormalige Indiese kaptein aanspreek, as jy MS Dhoni nie in 'n miljoen jaar as 'my skat' sou aanspreek nie, moet jy dit nie eens oorweeg om Mithali Raj so aan te spreek nie."
Westbury se standpunt word deur haar medekrieketskrywer Raf Nicholson ondersteun.
Can't believe this has to be said in 2020 but please DO NOT call female players "my dear" or tell them to "keep smiling" when you are interviewing them in the post-match. FFS ?? #WomensT20Challenge
"Ek kan nie glo dat dit in 2020 nodig is om dit te sê nie, maar asseblief, moenie vrouespelers as 'my skat' aanspreek nie, FFS."
Raj word beskou as een van die beste kolwers in die geskiedenis en het meer eendag-lopies as enige ander vrouespeler aangeteken.